CELEX: 32021D1358
Language: fi
Date: 2021-06-30 00:00:00
Title: Komission päätös (EU) 2021/1358, annettu 30 päivänä kesäkuuta 2021, luvan antamisesta Slovakialle pidentää tiettyjä Euroopan parlamentin ja neuvoston asetuksen (EU) 2021/267 11 artiklassa määritettyjä määräaikoja (tiedoksiannettu numerolla C(2021) 4629) (Ainoastaan englanninkielinen teksti on todistusvoimainen)

16.8.2021   
               
               
                  FI
               
               
                  Euroopan unionin virallinen lehti
               
               
                  L 293/8
               
            
         KOMISSION PÄÄTÖS (EU) 2021/1358,
         annettu 30 päivänä kesäkuuta 2021,
         luvan antamisesta Slovakialle pidentää tiettyjä Euroopan parlamentin ja neuvoston asetuksen (EU) 2021/267 11 artiklassa määritettyjä määräaikoja
         
            
               (tiedoksiannettu numerolla C(2021) 4629)
            
         
         (Ainoastaan englanninkielinen teksti on todistusvoimainen)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon covid-19-kriisin jatkumisen johdosta toteutettavista erityisistä ja väliaikaisista toimenpiteistä, jotka koskevat tiettyjen todistusten, lupakirjojen ja lupien uusimista tai niiden voimassaoloajan pidentämistä, tiettyjen määräaikaisten tarkastusten ja jatkokoulutusten lykkäämistä tietyillä liikennelainsäädännön aloilla ja tiettyjen asetuksessa (EU) 2020/698 tarkoitettujen ajanjaksojen pidentämistä 16 päivänä helmikuuta 2021 annetun Euroopan parlamentin ja neuvoston asetuksen (EU) 2021/267 (1) ja erityisesti sen 11 artiklan 4 kohdan,
         sekä katsoo seuraavaa:
         
                     (1)
                  
                  
                     Asetuksen (EU) 2021/267 11 artiklan 1 kohdassa pidennetään sellaisten veturinkuljettajien lupakirjojen voimassaoloaikaa, joiden voimassaoloaika olisi muutoin päättynyt tai muutoin päättyisi 1 päivän syyskuuta 2020 ja 30 päivän kesäkuuta 2021 välisenä aikana.
                  
               
                     (2)
                  
                  
                     Asetuksen (EU) 2021/267 11 artiklan 2 kohdassa pidennetään sellaisia veturinkuljettajan lupakirjan haltijan määräaikaistarkastuksen suorittamisen määräaikoja, jotka olisivat muutoin päättyneet tai muutoin päättyisivät 1 päivän syyskuuta 2020 ja 30 päivän kesäkuuta 2021 välisenä aikana.
                  
               
                     (3)
                  
                  
                     Slovakia esitti 7 päivänä toukokuuta 2021 päivätyllä kirjeellä perustellun pyynnön saada pidentää tiettyjä asetuksen (EU) 2021/267 11 artiklan 1 ja 2 kohdassa määritettyjä ajanjaksoja. Slovakia toimitti pyyntönsä tueksi lisätietoja 31 päivänä toukokuuta 2021.
                  
               
                     (4)
                  
                  
                     Slovakia pyytää perustellulla pyynnöllään lupaa pidentää asetuksen (EU) 2021/267 11 artiklan 1 ja 2 kohdassa määritettyjä 1 päivän syyskuuta 2020 ja 30 päivän kesäkuuta 2021 välisiä ajanjaksoja neljällä kuukaudella ja lupaa pidentää asetuksen (EU) 2021/267 11 artiklan 1 ja 2 kohdassa määritettyjä kymmenen kuukauden ajanjaksoja neljällä kuukaudella.
                  
               
                     (5)
                  
                  
                     Slovakian toimittamien tietojen mukaan veturinkuljettajien lupakirjojen uusiminen ja niiden haltijoiden määräaikaistarkastusten suorittaminen kyseisessä jäsenvaltiossa on todennäköisesti käytännössä mahdotonta pidempään kuin 30 päivään kesäkuuta 2021 maassa covid-19:n leviämisen estämiseksi tai rajoittamiseksi toteutettujen toimenpiteiden vuoksi.
                  
               
                     (6)
                  
                  
                     Slovakian hallitus on asettanut covid-19:n leviämisen hillitsemiseksi muun muassa kiellon, joka koskee yli kuuden ihmisen kokoontumisia, käskyä työskennellä kotoa ja ulkonaliikkumista. Kyseisen jäsenvaltion mukaan näiden toimenpiteiden vuoksi veturinkuljettajien lupakirjojen voimassaolon uusimiseksi tarvittavaa koulutusta ei ollut tammi-huhtikuun 2021 välisenä aikana mahdollista suorittaa.
                  
               
                     (7)
                  
                  
                     Slovakian toimittamien tietojen perusteella 19 päivän huhtikuuta ja 15 päivän toukokuuta 2021 välisenä aikana, jolloin pandemiatilanne alkoi hitaasti parantua, jatkokoulutusta voitiin järjestää tietyin rajoituksin. Kuhunkin koulutukseen otettavien osallistujien määrää vähennettiin huomattavasti, ja koulutuslaitokset edellyttivät negatiivista covid-19-testiä tarkastusten suorittamiseksi.
                  
               
                     (8)
                  
                  
                     Slovakian mukaan hallituksen määräämiä toimenpiteitä on lievennetty 15 päivästä toukokuuta 2021 alkaen ja koulutuslaitokset ovat sen jälkeen voineet jatkaa koulutusta. Koulutuksen aikana on kuitenkin edelleen säilytettävä kahden metrin etäisyys osallistujien välillä. Tästä seuraa, että kuhunkin koulutukseen voidaan ottaa vain vähän osallistujia.
                  
               
                     (9)
                  
                  
                     Slovakian toimittamien tietojen perusteella, vaikka jatkokoulutusta on taas jatkettu, myöhästyneen koulutuksen suorittaminen kyseisessä jäsenvaltiossa koskee veturinkuljettajien lisäksi myös muuta henkilöstöä, jonka katsotaan olevan yhtä välttämätöntä rautatieliikenteen harjoittamisen ja turvaamisen kannalta. Slovakian mukaan muun henkilöstön kuin veturinkuljettajien ammatillista pätevyyttä koskevien todistusten voimassaoloa on myös edelleen jatkettu kansallisen lainsäädännön perusteella. Siksi uutta koulutusta on järjestettävä kuljettajien lisäksi myös muille ammattilaisille.
                  
               
                     (10)
                  
                  
                     Slovakian toimittamien tietojen mukaan Slovakiassa on vain yksi koulutuslaitos, joka tarjoaa rautatieliikenteen alan ammattilaisten, myös veturinkuljettajien, jatkokoulutusta ja tarkastuksia. Kahdella muulla laitoksella on lupa antaa koulutusta ainoastaan veturinkuljettajille ja ainoastaan koulutuksen teknisestä osasta. Ottaen huomioon, että Slovakiassa on 43 rautatieyritystä, jotka tarjoavat henkilö- ja tavaraliikennepalveluja, Slovakia arvioi tarkastettavien veturinkuljettajien määrän suureksi, sillä vähintään 993 henkilön on kahdessa suurimmassa rautatieyrityksessä suoritettava jatkokoulutus. Sen vuoksi kyseinen jäsenvaltio arvioi, ettei olemassa olevilla koulutuslaitoksilla on valmiuksia vastata tähän kokeiden äkilliseen lisääntymiseen 30 päivään kesäkuuta 2021 mennessä.
                  
               
                     (11)
                  
                  
                     Slovakian arvioiden mukaan veturinkuljettajien lupakirjojen haltijoiden määräaikaistarkastusten suma saataisiin purettua neljässä kuukaudessa.
                  
               
                     (12)
                  
                  
                     Slovakian toimittamien tietojen perusteella veturinkuljettajien lupakirjojen ja niihin liittyvien tarkastusten voimassaolo koskee ainoastaan veturinkuljettajia, joilla on useita vuosia työkokemusta raideliikenteen kulkuneuvojen kuljettamisesta. Pyydetyt pidennykset eivät siten aiheuttane suhteettomia riskejä liikenteen turvallisuudelle ja turvaamiselle.
                  
               
                     (13)
                  
                  
                     Slovakialle olisi siksi annettava lupa pidentää asetuksen (EU) 2021/267 11 artiklan 1 ja 2 kohdassa määritettyjä 1 päivän syyskuuta 2020 ja 30 päivän kesäkuuta 2021 välisiä ajanjaksoja neljällä kuukaudella ja lupa pidentää mainitun asetuksen 11 artiklan 1 ja 2 kohdassa määritettyjä kymmenen kuukauden ajanjaksoja neljällä kuukaudella.
                  
               
                     (14)
                  
                  
                     Slovakia on suostunut siihen, että tämä päätös hyväksytään ja siitä ilmoitetaan englanniksi,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Slovakialle annetaan lupa soveltaa seuraavia pidennyksiä asetuksen (EU) 2021/267 11 artiklan 1 ja 2 kohdassa määritettyihin ajanjaksoihin:
            
                        (a)
                     
                     
                        neljän kuukauden mittainen pidennys asetuksen (EU) 2021/267 11 artiklan 1 ja 2 kohdassa määritettyihin 1 päivän syyskuuta 2020 ja 30 päivän kesäkuuta 2021 välisiin ajanjaksoihin; sekä
                     
                  
                        (b)
                     
                     
                        neljän kuukauden mittainen pidennys mainitun asetuksen 11 artiklan 1 ja 2 kohdassa määritettyihin kymmenen kuukauden ajanjaksoihin.
                     
                  
         
            2 artikla
            Tämä päätös on osoitettu Slovakian tasavallalle.
         
         
            Tehty Brysselissä 30 päivänä kesäkuuta 2021.
            
               
                  Komission puolesta
               
               Adina-Ioana VĂLEAN
               
                  Komission jäsen
               
            
         
         
            (1)  EUVL L 60, 22.2.2021, s. 1.